

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADONAČELNIK

KLASA: 024-05/23-10/2

URBROJ: 238-10-02/23-43

Ivanić-Grad, 5. prosinca 2023.

**GRADSKO VIJEĆE GRADA IVANIĆ-GRADA**

**n/r predsjednika Gradskog vijeća g. Željka Pongraca**

**PREDMET: Prijedlog Odlu****ke o izmjenama Odluke o naknadama za rad članova Gradskog vijeća i radnih tijela Gradskog vijeća Grada Ivanić-Grada**

Poštovani,

Temeljem članka 55. Statuta Grada Ivanić-Grada (Službeni glasnik Grada Ivanić-Grada, broj 01/21 i 04/22), gradonačelnik Grada Ivanić-Grada utvrdio je prijedlog

**O D L U K E**

**o izmjenama Odluke o naknadama za rad članova Gradskog vijeća i radnih tijela Gradskog vijeća Grada Ivanić-Grada**

Predlaže se predsjedniku Gradskog vijeća Grada Ivanić-Grada da prethodno navedeni prijedlog po potrebi dostavi nadležnom radnom tijelu Gradskog vijeća Grada Ivanić-Grada kako bi isto dalo svoje mišljenje odnosno iznijelo određeni prijedlog.

Za izvjestiteljicu na sjednici Gradskog vijeća određuje se Marina Šiprak, pročelnica Upravnog odjela za lokalnu samoupravu, pravne poslove i društvene djelatnosti.

S poštovanjem,

GRADONAČELNIK:

Javor Bojan Leš, dr.vet.med.

Na temelju članka 31. stavka 2., članka 31.a i članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22), Gradsko vijeće Grada Ivanić-Grada na svojoj \_\_\_. sjednici održanoj dana \_\_\_\_\_\_\_\_\_\_\_ 2023. godine donijelo je sljedeću

**O D L U K U**

**o izmjenama Odluke o naknadama za rad članova Gradskog vijeća i radnih tijela Gradskog vijeća Grada Ivanić-Grada**

**Članak 1.**

Gradsko vijeće Grada Ivanić-Grada je donijelo Odluku o naknadama za rad članova Gradskog vijeća i radnih tijela Gradskog vijeća Grada Ivanić-Grada („Službeni glasnik Grada Ivanić-Grada“ broj 01/21), dalje u tekstu: Odluka.

Članak 1. Odluke mijenja se i glasi:

„Članak 1.

Ovom Odlukom određuju se novčane naknade i materijalni troškovi za predsjednika, potpredsjednika i druge članove Gradskog vijeća Grada Ivanić-Grada (dalje u tekstu: Gradsko vijeće) za rad na sjednicama Gradskog vijeća i njegovih radnih tijela, kao i za druge osobe koje je Gradsko vijeće imenovalo u stalna radna tijela, povjerenstva, savjete ili druga tijela koja osniva Gradsko vijeće te za osobe imenovane u radna, savjetodavna ili druga tijela koja nisu tijela Gradskog vijeća, a koja Gradsko vijeće imenuje na temelju posebnih propisa.“.

**Članak 2.**

U članku 4. stavku 1. Odluke riječi: „15.000,00 kuna“ zamjenjuju se riječima: „1.990,84 eura“.

U članku 4. stavku 2. Odluke riječi: „13.000,00 kuna“ zamjenjuju se riječima: „1.725,40 eura“.

**Članak 3.**

U članku 5. Odluke riječi: „10.000,00 kuna“ zamjenjuju se riječima: „1.327,23 eura“.

**Članak 4.**

U članku 6. stavak 2. Odluke mijenja se i glasi:

„Članak 6.

(2) Osoba koju je Gradsko vijeće imenovalo u stalno radno tijelo, povjerenstvo, savjet ili drugo tijelo koje osniva, a koja nije član Gradskog vijeća, niti je osoba iz stavka 1. ovog članka ima pravo na novčanu naknadu za rad u tijelu u koje je imenovana u neto iznosu od 34,51 eura koji se isplaćuje po održanoj sjednici.“.

**Članak 5.**

U članku 8. stavak 1. Odluke mijenja se i glasi:

„Članak 8.

(1) Član Gradskog vijeća u obavljanju poslova za Gradsko vijeće, njegova radna tijela, povjerenstva, savjete ili druga tijela koja osniva Gradsko vijeće, kao i član stalnog radnog tijela Gradskog vijeća, a koji nije član Gradskog vijeća, ima pravo na naknadu troškova prijevoza:

1. u visini i na način određen važećim propisima, pri čemu se udaljenost između mjesta u kojem se održava sjednica Gradskog vijeća, odnosno sjednica radnog tijela, povjerenstva, savjeta ili drugog tijela koje osniva Gradsko vijeće i mjesta u kojem osoba ima adresu stanovanja utvrđuje prema planeru putovanja Hrvatskog autokluba kao najkraća ruta sa suvremenim kolničkim zastorom (asfaltom) na kojoj se ne plaća cestarina ili
2. u visini iznosa vjerodostojnih računa izdanih na Grad Ivanić-Grad.“.

**Članak 6.**

U članku 9. stavku 2. Odluke riječi: „na prijedlog predsjednika Gradskog vijeća ili osobe koju za to ovlasti“ brišu se.

**Članak 7.**

Ova Odluka stupa na snagu osmoga dana od dana objave u Službenom glasniku Grada Ivanić-Grada.

REPUBLIKA HRVATSKA

ZAGREBAČKA ŽUPANIJA

GRAD IVANIĆ-GRAD

GRADSKO VIJEĆE

KLASA: Predsjednik Gradskog vijeća:

URBROJ:

Ivanić-Grad, \_\_\_\_\_\_\_\_\_\_\_ 2023. Željko Pongrac, pravnik kriminalist

|  |  |
| --- | --- |
| **PREDMET:** | Prijedlog Odluke o izmjenama Odluke o naknadama za rad članova Gradskog vijeća i radnih tijela Gradskog vijeća Grada Ivanić-Grada |
| **PRAVNI TEMELJ:** | Na temelju članka 31. stavka 2., članka 31.a i članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22) |
| **STRUČNA OBRADA:** | Upravni odjel za lokalnu samoupravu, pravne poslove i društvene djelatnosti |
| **NADLEŽNOST ZA DONOŠENJE:** | Gradsko vijeće Grada Ivanić-Grada |

**OBRAZLOŽENJE:**

Pravni temelj za donošenje ove Odluke su odredbe članka 31. stavka 2., članka 31.a i članka 35. Zakona o lokalnoj i područnoj (regionalnoj) samoupravi (Narodne novine, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19, 144/20) i članka 35. Statuta Grada Ivanić-Grada (Službeni glasnik Grada Ivanić-Grada, broj 01/21, 04/22).

Odredbom članka 31. stavka 2. Zakona o lokalnoj i područnoj (regionalnoj) samoupravi je propisano da član predstavničkog tijela ima pravo na naknadu u skladu s odlukom predstavničkog tijela.

Odredbom članka 31.a stavka 1. Zakona o lokalnoj i područnoj (regionalnoj) samoupravi je propisano da se naknada članu predstavničkog tijela može odrediti za rad u predstavničkom tijelu i radnim tijelima predstavničkog tijela, a određuje se u neto iznosu po članu predstavničkog tijela tako da ukupna godišnja neto naknada po članu predstavničkog tijela ne smije iznositi više od:

1) u županiji

a) s više od 300.000 stanovnika - 16.000,00 kuna,

b) s više od 200.000 do 300.000 stanovnika - 15.000,00 kuna,

c) s više od 100.000 do 200.000 stanovnika - 14.000,00 kuna,

d) do 100.000 stanovnika - 13.000,00 kuna,

2) u općini i gradu:

a) s više od 300.000 stanovnika - 16.000,00 kuna,

b) s više od 100.000 do 300.000 stanovnika - 14.000,00 kuna,

c) s više od 60.000 do 100.000 stanovnika - 13.000,00 kuna,

d) s više od 35.000 do 60.000 stanovnika - 12.000,00 kuna,

e) s više od 20.000 do 35.000 stanovnika - 11.000,00 kuna,

f) s više od 10.000 do 20.000 stanovnika - 10.000,00 kuna,

g) s više od 5.000 do 10.000 stanovnika - 8.000,00 kuna,

h) s više od 1.000 do 5.000 stanovnika - 6.000,00 kuna,

i) do 1.000 stanovnika - 4.000,00 kuna.

Nadalje, odredbom stavka 2. istoga članka je propisano da se naknada za predsjednika predstavničkog tijela može odrediti u iznosu uvećanom za najviše 50%, a za potpredsjednike u iznosu uvećanom za najviše 30% utvrđene pripadajuće naknade.

Gradsko vijeće Grada Ivanić-Grada je na 35. sjednici održanoj 22. veljače 2021. godine donijelo Odluku o naknadama za rad članova Gradskog vijeća i radnih tijela Gradskog vijeća Grada Ivanić-Grada (Službeni glasnik Grada Ivanić-Grada, broj 01/21).

Navedenom Odlukom propisane su naknade za rad članova Gradskog vijeća i radnih tijela Gradskog vijeća, kao i naknade za rad u radnim tijelima osobama koje nisu članovi Gradskog vijeća u iznosima kako slijedi:

- naknada za rad člana Gradskog vijeća u ukupnom godišnjem neto iznosu od 10.000,00 kuna,

- naknada za rad predsjednika Gradskog vijeća u ukupnom godišnjem neto iznosu od 15.000,00 kuna,

- naknada za rad potpredsjednika Gradskog vijeća u ukupnom godišnjem neto iznosu od 13.000,00 kuna,

- naknada za rad osobe koju je Gradsko vijeće imenovalo u povjerenstvo, savjet ili drugo tijelo koje osniva, a koja nije član Gradskog vijeća u neto iznosu od 260,00 kuna koji se isplaćuje po održanoj sjednici.

Uvođenjem eura kao službene valute u Republici Hrvatskoj od 1. siječnja 2023. godine potrebno je kunske iznose naknada konvertirati u eure. Odredbom članka 14. stavka 1. Zakona o uvođenju eura kao službene valute u Republici Hrvatskoj (Narodne novine, broj 57/22, 88/22) propisano je da se novčani iznosi koji se moraju platiti ili obračunati preračunavaju uz primjenu fiksnog tečaja konverzije sukladno pravilima za preračunavanje i zaokruživanje iz članaka 4. i 5. Uredbe (EZ) br. 1103/97. Sukladno odredbi stavka 2. istoga članka preračunavanje se izvršava primjenom punog brojčanog iznosa fiksnog tečaja konverzije te zaokruživanjem dobivenog iznosa u skladu s matematičkim pravilima zaokruživanja, pri čemu se dobiveni rezultat zaokružuje sukladno pravilima za preračunavanje i zaokruživanje iz članaka 4. i 5. Uredbe (EZ) br. 1103/97, i to na dvije decimale, a na temelju treće decimale.

Odredbom stavka 3. istoga članka propisano je da se pri preračunavanju sukladno pravilima za preračunavanje i zaokruživanje iz članaka 4. i 5. Uredbe (EZ) br. 1103/97 primjenjuje sljedeće matematičko pravilo zaokruživanja:

* ako je treća decimala manja od pet, druga decimala ostaje nepromijenjena,
* ako je treća decimala jednaka ili veća od pet, druga decimala povećava se za jedan.

Sredstva za provedbu ove Odluke osigurana su u Proračunu Grada Ivanić-Grada za 2024. godinu.

Slijedom navedenih zakonskih odredbi, Gradskom vijeću Grada Ivanić-Grada predlaže se usvajanje ove Odluke.